कई बार सुसाइड करने की कोशिश की; आज परफ्यूम कंपनी का मालिक हूं
Mayur Jadhav Success Story; How did Mayur Jadhav became successful? and How did Mayur Jadhav start his business? इस दौरान मैंने अरोमा थेरेपी, साइको थेरेपी लेनी शुरू की। इससे मुझे बहुत रिलीफ मिला। ऐसा लगा कि मेरा पुनर्जन्म हुआ है।
‘2008 की बात है। मेरी उम्र 19 साल रही होगी। मराठी फिल्म इंडस्ट्री में बतौर डायरेक्टर काम करना शुरू किया था। एक रोज वीडियो एडिट कर रहा था, तभी दाईं आंख लाल हो गई। डॉक्टर ने कहा- नॉर्मल सूजन है, लेकिन धीरे-धीरे स्थिति बहुत खराब हो गई।
2013 आते-आते बाईं आंख में भी प्रॉब्लम होने लगी। मैं फिल्म सेट पर जाता और लाइट-कैमरा को देखता, तो अलग तरह की छटपटाहट होती थी। मुझे लगा कि कुछ तो गड़बड़ है। मुंबई के एक और डॉक्टर से दिखवाया, तो उन्होंने कहा- तुम कुछ साल में पूरी तरह से ब्लाइंड हो जाओगे। करीब 80% आंखों की रोशनी जा चुकी है। मैं अवाक रह गया। आंखों के आगे अंधेरा छा गया। सोचने लगा कि इस एज में मैं ब्लाइंड हो गया। अभी तो पूरी दुनिया देखनी थी।'
मध्यप्रदेश की राजधानी भोपाल में इन दिनों 'दिव्य कला मेला' लगा हुआ है, जहां मुंबई के रहने वाले 33 साल के मयूर जाधव अपनी कहानी मेरे साथ शेयर कर रहे हैं। मयूर परफ्यूम बनाने वाली कंपनी ‘Sigma Style’ के फाउंडर हैं। 2022 के मई महीने में मयूर ने इस कंपनी की शुरुआत की थी और 9 महीने में ही उन्होंने करीब 9 लाख का टर्नओवर कर लिया है।
हठ्ठा-कठ्ठा चेहरा। आंखों में चश्मा। देखने से लग नहीं रहा है कि मयूर के आंखों की 80% रोशनी जा चुकी है। मयूर उन दिनों की बातों को दोहराते हुए कहते हैं, 'मैं अभी सिर्फ आपकी दोनों आंखों को ही देख पा रहा हूं। मुझे अगल-बगल की चीजें दिखाई नहीं देती हैं।'
परफ्यूम बनाने की कंपनी शुरू करने के पीछे दर्दनाक हादसा छुपा हुआ है। मयूर बताते हैं, ‘2013 में जब पता चला कि मैं लगभग ब्लाइंड हो चुका हूं। कुछ साल बाद ये भी दिखना बंद हो जाएगा, तो इसे एक्सेप्ट कर पाना बहुत मुश्किल था। फिल्म करियर को लेकर जो मैंने सपना देखा था वो सब टूट गया। मैंने फिल्म इंडस्ट्री से दूरी बना ली, क्योंकि मैं डिप्रेशन में जा रहा था। डॉक्टर का कहना था कि यदि मैं फिल्म इंडस्ट्री को नहीं छोड़ूंगा, तो पूरी तरह से जल्द ही ब्लाइंड हो जाऊंगा।
मुझे याद है जब मैंने मराठी फिल्म इंडस्ट्री में कदम रखा था, तो उसी साल इस इंडस्ट्री की एक फिल्म ऑस्कर के लिए नॉमिनेट हुई थी। मेरा भी सपना था कि मेरी बनाई फिल्म कभी न कभी ऑस्कर के लिए नॉमिनेट हो। अपने 7 साल के फिल्मी करियर में मैंने दर्जनों शॉर्ट्स फिल्म, कॉर्पोरेट फिल्म और ऐड को डायरेक्ट किया।
2016 का जून का महीना था। जीका वायरस की वजह से एक ही दिन में मेरी पूरी बॉडी पैरालाइज्ड हो गई। हिल भी नहीं पा रहा था। 18 दिन हॉस्पिटल में एडमिट रहा। कितने साल बाद मैं कई दिनों तक रोता रहा। लगा कि पहले से ब्लाइंड तो था ही, अब बॉडी ने भी साथ देना छोड़ दिया। कई बार मैंने खुद को खत्म करने की कोशिश भी की, लेकिन फिर लगा… मेरे जैसे तो इस दुनिया में हजारों होंगे। मुझे इन लोगों के लिए ही कुछ करना चाहिए।'
सुबह के 11 बज रहे हैं। मयूर परफ्यूम के डिब्बे को अरेंज कर रहे हैं। साथ में उनके रिश्तेदार घनश्याम हैं, जो उनकी मदद करते हैं।
... इस बिजनेस की शुरुआत कैसे होती है?
मयूर कहते हैं, 'पापा एक कपड़े की कंपनी में काम करते थे। मेरे इलाज में सब कुछ खर्च हो चुका था। बहन एक्टर बनना चाहती थी, लेकिन मेरी वजह से उसने कम उम्र में ही जॉब करना शुरू कर दिया। बाद में मैंने खुद के इलाज के लिए अरोमा थेरेपी और साइको थेरेपी का सहारा लेने लगा। इससे मुझे बहुत रिलीफ मिला।
कुछ साल बाद ऐसा लगा मानो मेरा पुनर्जन्म हुआ हो। उसके बाद करीब 2 साल तक मैंने ऑयल एंड नेचुरल गैस कॉर्पोरेशन (ONGC) के HR डिपार्टमेंट में जॉब किया, फिर लगा कि मैं ज्यादा दिनों तक जॉब नहीं कर पाऊंगा। जिस सुगंध ने मुझे एक नया जीवन दिया है, मैंने ठान लिया कि परफ्यूम का कारोबार ही शुरू करूंगा।'
मयूर के दोनों हाथ अभी भी थड़थड़ा रहे हैं। ऐसा लग रहा है कि वो यदि किसी चीज को पकड़ेंगे, तो वो हाथ से छूटकर नीचे गिर जाएगा। मयूर कहते हैं, 'मेरे अंदर एक जिद्द है कि जो काम मुझसे नहीं हो सकता है, मैं उसी काम को करता हूं।
ONGC में काम करने के दौरान भी मैं बस और लोकल ट्रेन से ट्रैवल करता था। भागकर बस पकड़ता था। दौड़ने के दौरान किसी से टक्करा जाता, तो लोग बोलते- ओए! अंधे हो क्या? अब उन्हें कैसे बताऊं कि वाकई में मैं अंधा हूं।
मुझे बचपन से पढ़ने में कोई इंटरेस्ट नहीं था। क्रिएटिव माइंड होने की वजह से मैंने अपना करियर फिल्म इंडस्ट्री में शुरू किया था, लेकिन आंखों की रोशनी जाने और पैरेलाइज्ड होने के बाद एक समय ऐसा लगा कि सब कुछ पीछे छूट गया।
घरवालों से जब परफ्यूम के बिजनेस के बारे में बताया, तो उनका सीधे कहना था- ब्लाइंड होकर क्या ही कर पाओगे, लेकिन मुझे यकीन था कि मैं इस फील्ड में अच्छा कर पाऊंगा। मैंने मुंबई के NBA परफ्यूम कॉलेज में एडमिशन ले लिया। इसी दौरान मैं साइकोलॉजी से मास्टर भी कर रहा था। यहां ब्लाइंड बच्चों को परफ्यूम बनाने की ट्रेनिंग दी जाती है।'
मयूर कहते हैं, 'सामान्य लोगों के मुकाबले ब्लाइंड लोगों में सूंघने की शक्ति ज्यादा होती है। पढ़ाई के दौरान या जिस परफ्यूम कंपनी में मैं जाता था, वहां देखता कि ब्लाइंड लोगों को सिर्फ परफ्यूम को मिलाने का काम दिया जाता था। इनका मानना होता है कि ब्लाइंड देख नहीं सकते हैं, तो फिर वो इसका बिजनेस कैसे कर सकते हैं, लेकिन मुझे परफ्यूम मैन्युफैक्चरिंग कंपनी खड़ी करनी थी।
डिप्लोमा करने के बाद मैं रात-रातभर परफ्यूम से रिलेटेड चीजों को पढ़ने लगा। मार्केट में जाकर लोगों से परफ्यूम की कैटेगरी, वैराइटी के बारे में पता करने लगा। कोई मुझे देखकर नहीं समझ पाता था कि मैं ब्लाइंड हूं। मैं उन्हें कहना भी नहीं चाहता था।'
मयूर बताते हैं, 'इलाज के लिए पैसे नहीं थे, तो बिजनेस के लिए कहां से उतना पैसा आता। घर से सपोर्ट मिल पाना भी मुश्किल था।
जब मैंने अपना आइडिया एक दोस्त के साथ शेयर किया, तो उसे ये पसंद आया। उसने मुझे एक लाख रुपए दिए। इससे मैंने परफ्यूम बनाने में इस्तेमाल होने वाले रॉ मटेरियल को मंगवाना शुरू किया। फिर जो इनकम होता, उसे इसमें इन्वेस्ट करने लगा।'
मयूर के स्टॉल पर अलग-अलग प्लैनेट्स नाम के साथ परफ्यूम की बॉटल रखी हुई है। पूछने पर वो कहते हैं, 'जिस तरह से अर्थ यानी धरती की अपनी खुशबू है। उसी तरह से सभी प्लैनेट्स की खुशबू है।
इसके नेचर के बारे में जब मैंने स्टडी की, तो पता चला कि यह लोगों के मेंटल हेल्थ को बहुत ज्यादा इंपैक्ट करता है। खास तौर से फिजिकली चैलेंज्ड लोगों के लिए। यही मेरी कंपनी का यूनिक सेलिंग प्रोपोर्शन (USP) है, जो दूसरी कंपनियों के प्रोडक्ट से मेरे प्रोडक्ट को अलग बनाता है।'
मयूर कहते हैं, '2021 में मैंने ठाणे स्थित अपने घर पर ही परफ्यूम को लेकर एक्सपेरिमेंट करना शुरू किया। कई महीने बाद फाइनल प्रोडक्ट बन पाया। शुरुआत में जब मैं लोगों को अपने प्रोडक्ट के बारे में बताता, तो उन्हें ये भी लगता कि मैं खराब परफ्यूम तो नहीं बेच रहा हूं। वो कहते- कोई अंधा होकर कैसे परफ्यूम बना सकता है?
जब लोकल मार्केट, अलग-अलग शहरों में होने वाले एग्जीबिशन में जाकर प्रोडक्ट का स्टॉल लगाने लगा। इसे बेचने लगा, तो रिपीटेड कस्टमर आने लगे। सेल्स इतनी बढ़ गई कि कुछ महीने बाद ही हर महीने एक लाख से ज्यादा का प्रोडक्ट बिकने लगा।'
मयूर कहते हैं कि ई-कॉमर्स प्लेटफॉर्म के साथ-साथ अब वो प्रोडक्ट को वेबसाइट के जरिए भी बेच रहे हैं। वो 13 से ज्यादा फ्लेवर में परफ्यूम तैयार करते हैं। अलग-अलग स्टेट में उनके अलग-अलग फ्लेवर के परफ्यूम की डिमांड है। मयूर प्रोडक्ट क्वालिटी को लेकर कहते हैं, 'जब मैं रिसर्च कर रहा था, तभी पता चला कि कई ऐसे परफ्यूम होते हैं जिसके इस्तेमाल के बाद स्किन में प्रॉब्लम होने लगती है।
मैंने ज्यादा प्रॉफिट के बदले प्रोडक्ट की क्वालिटी पर फोकस करना शुरू किया। टॉप कंपनियों के साथ परफ्यूम के रॉ मटेरियल को लेकर टाई-अप किया। कई बार ऐसा भी हुआ कि ब्लाइंड समझकर कुछ कंपनियां खराब मटेरियल भेज देती थी।'
अब पॉजिटिव स्टोरी की तीन और ऐसी ही कहानियां पढ़ सकते हैं...
1. दुबई की नौकरी छोड़ भारत लौटा:30 लाख लीटर वेस्ट कुकिंग ऑयल को बायोडीजल में बदला, सालाना 10 करोड़ का बिजनेस
आपने कभी सोचा है कि सड़क किनारे रेहड़ी, होटलों में बनने वाले समोसे, पकौड़े जैसी दर्जनों खाने-पीने की चीजों के बाद उन बचे हुए तेल का क्या होता है?
शायद नहीं!
तो इसी का जवाब तलाशने के लिए मैं गुरुग्राम के पालम विहार पहुंचा। (पढ़िए पूरी खबर)
2. कोरोना से पहले मजदूर थे, अब करोड़पति:बिहार का चनपटिया बना स्टार्टअप हब, 57 कंपनियां और 50 करोड़ टर्नओवर
एक जगह, जो पहली नजर में देखने पर सालों पुरानी किसी खंडहर की तरह दिखाई देती है, लेकिन अंदर जाने पर दर्जनों ब्लू शेड दिखाई देती है और उसमें सुनाई देती है बड़ी-बड़ी मशीनों के चलने की आवाज। किसी शेड में स्टील की सीट को काटकर कटोरी, गमला, लंच बॉक्स जैसे दर्जनों बर्तन की मैन्युफैक्चरिंग हो रही है। (पढ़िए पूरी खबर)
3. भांग से बनाता हूं पिज्जा-बर्गर:कैंसर से पापा की मौत हुई तो रिसर्च के दौरान आइडिया मिला, 25 लाख टर्नओवर
भांग… ये पढ़ने-सुनने-देखने के बाद सबसे पहले आपके दिमाग में क्या आता है? भांग, मतलब नशा। खा लिया तो, होशो-हवास खो बैठेंगे। किसी ने देख लिया, तो कानूनी पंगा। बचपन से आपको यही पता होगा कि ये जानलेवा भी है! है न…? (पढ़िए पूरी खबर)